Hory (SN). Je hižo z tradiciju, zo přewjeduja serbske Bjesady nalěto dźěłarničku. Wob lěto kóžda z nich samostatnje dźěła. Bjesady wobohaćeja a wožiwjeja serbske žiwjenje we wosadach. Wone organizuja zarjadowanja kaž spěwne wječorki, serbske abo dwurěčne kemše, jutrowne spěwanje abo žiwy adwent. Tak prezentuja a sylnja serbskosć w kónčinach, kotrež su nimale přeněmčene. Bjesady w Bukecach, Hodźiju a Rakecach wobsteja mjeztym wosom lět. Wot 2013 Serbske ewangelske towarstwo jich dźěło podpěruje. Kóžde lěto organizuja dźěłarničku, zo bychu so čłonojo Bjesadow zeznali, sej mysle wuměnjeli a so dale kubłali. Lětsa je prěni raz Bjesada z Horow pola Wojerec hosćićelka.
szl_Latn